নদীমাতৃক দেশ ভারত। নদীকে দেবী রূপে পুজো করা হয় এখানে। আবার পাপস্খালনে সেই নদীতেই ডুব দেয় এ দেশের মানুষ।
আর সেই নদীকেই কিনা ব্যবহার করা হল অপকর্মের জন্য। সম্প্রতি এমনই এক ঘটনার সাক্ষী থাকল ভোপালের ধর জেলা। ঘটনা গত শুক্রবারের। নর্মদা, ভারতের সাতটি পবিত্র নদীর একটি, আর তাতেই কিনা ঢেলে দেওয়া হল কয়েক গ্যালন মদ!

এই বিষয়ে অন্যান্য খবর

গঙ্গার পরে এবার পালা নর্মদার! কেন পবিত্রতা হারাচ্ছে এ নদী


সর্বভারতীয় সংবাদমাধ্যমে প্রকাশিত খবর অনুয়ায়ী, এই কাজ করছিলেন এক্সাইজ দফতরের আধিকারিকরা। কারণ, নদীর পাড়ে যাঁরা উপস্থিত ছিলেন সেই সময়, তাঁদের পরনে খাকি উর্দি ছিল বলে জানা গিয়েছে সংবাদমাধ্যমে প্রকাশিত ভিডিও থেকে। 
স্বাভাবিকভাবেই বিরোধী পক্ষের ‘নেক’ নজরে পড়েছেন রাজ্যের মুখ্যমন্ত্রী শিবরাজ সিংহ চৌহান। পবিত্র নদীতে এ ভাবে মদ ঢেলে দেওয়ার ফলে বিজেপিকে কটাক্ষ করেছে কংগ্রেস। যদিও, বিজেপির তরফ থেকে জানানো হয়েছে যে, নর্মদাকে ‘অপবিত্র’ করার জন্য যথাযথ পদক্ষেপ নেওয়া হবে উপস্থিত এক্সাইজ অফিসারদের বিরুদ্ধে। 
ধর জেলার সহ-এক্সাইজ অফিসার শরদচন্দ্র নিগম সোমবার সংবাদমাধ্যমকে জানিয়েছেন, মদ নয়, মদ তৈরির ‘মশলা’ ফেলা হয়েছিল নদীতে। এবং তা সরাসরি নদীতেও ফেলা হয়নি। নদীর পাশে গর্ত খুঁড়ে সেখানে ঢালা হয়েছিল। 
প্রসঙ্গত, মধ্যপ্রদেশ রাজ্যকে নেশামুক্ত করতে মদের দোকান নিষিদ্ধ করতে উদ্যত হয়েছে। এবং এমন নিয়মও করা হয়েছে যে নর্মদা নদী থেকে অন্তত পাঁচ কিলোমিটার দূরত্বে হতে হবে মদের দোকান। এমতাবস্থায়, এমন কীর্তি স্বাভাবিক ভাবেই বিতর্ক উস্কে দিয়েছে।